《空烟亭》
宋代·倪思

延福寺前亭下水，浅不容舠深没底。
青林磅薄上云气，宛如翔鸾开羽翅，
又如翠屏临水峙。山鸡照影空自媚，
白鹭窥鱼惊不起。长官时时来隐几，
殆似闻韶喜忘味。阆州城南胡可比，
惜哉子美未见耳。

作者简介：（1147—1220）湖州归安人，字正甫，号齐斋。倪称子。孝宗乾道二年进士。淳熙五年中博学宏词科。历官太学博士、将作监。光宗时累官礼部侍郎。宁宗初历任内外官，皆为言者论罢。后召还，试吏部侍郎兼直学士院，论言多切直，以忤韩侂胄，予祠。侂胄死，复召，历礼部尚书。又以忤史弥远，出知镇江府，移福州，寻镌职而罢。有《齐山甲乙稿》、《经锄堂杂志》、《班马异同》等。